Liseberg

Liseberg on Pohjoismaiden suurin huvipuisto, joka sijaitsee Göteborgissa Hedenin kaupunginosassa, Ruotsissa. Huvipuisto toimii Göteborgin kaupungin omistamana osakeyhtiönä. Liseberg vihittiin käyttöön Göteborgin juhlanäyttelyä varten 8. toukokuuta 1923 ja se on yksi Pohjoismaiden suosituimmista huvipuistoista (noin kolme miljoonaa kävijää vuodessa). Kesäsesonki alkaa huhtikuun lopussa ja päättyy lokakuun puolivälissä. Marras–joulukuussa alueella järjestetään "Jul på Liseberg" -joulumarkkinat. Lisebergin tunnusvärit ovat vihreä ja vaaleanpunainen. Liseberg-jäniksestä tuli alueen symboli vuonna 1983.
Historia.
Huvipuisto on nimetty Lisebergiksi kauppias Johan Anders Lambergin vaimon Elisabethin (o.s. Söderberg) mukaan. Lamberg omisti alueen, jossa nykyinen Lisebergin huvipuisto sijaitsee. Lamberg nimesi alueen 1753 Lisas bergiksi, josta vähitellen muodostui Liseberg. Göteborgin kaupunki osti vuonna 1908 alueen rakennuksineen 225 000 kruunulla.
Juhlanäyttely ja Lisebergin perustaminen.
Vuonna 1923 Göteborgin kaupunki rakensi 300-vuotisjuhlallisuuksiinsa juhlanäyttelyn. Liseberg rakennettiin näyttelyä varten kongressi- ja huvipuistoksi. Puiston portit avautuivat ensimmäisen kerran 8. toukokuuta 1923 ja laitteisiin kuului muun muassa 996 metriä pitkä "Gamla bergbanan". Kausikortti maksoi 20 kruunua, mikä vastaa nykyisin noin 500 kruunua (2010).
Puisto oli alun perin tarkoitettu juhlanäyttelyn tilapäiseksi vetonaulaksi. Lisebergistä tuli kuitenkin näyttelyn myötä suurmenestys yli 800 000 kävijällä kuukauden aikana, joten toimintaa päätettiin jatkaa. Lisebergin pinta-ala oli aluksi 150 568 neliömetriä ja rakentaminen maksoi noin 2,5 miljoonaa kruunua.
Göteborgin kaupunginvaltuusto päätti 24. marraskuuta 1924 ostaa Lisebergin huvipuiston miljoonalla kruunulla. Summa maksettiin kaupungin takaamalla 30-vuotisella lainalla. Vuonna 1925 huvipuisto siirtyi kunnallisen Liseberg AB -yhtiön omistukseen. Puiston ensimmäinen johtaja ja yksi aloitteentekijöistä oli kuuluisa ”puuseppä Skånesta”, Herman Lindholm (k. 1955), vuosina 1923–1942.
Lisebergsbadet.
13. elokuuta 1936 avattiin Lisebergin kylpylä, "Lisebergsbadet", jonka oli suunnitellut K. I. Schönander. Sen funktionaalistyylistä rakennusta pidettiin yhtenä Euroopan moderneimmista. Allas oli 15 m leveä ja 36 m pitkä. Muita hienouksia olivat vedenalainen valaistus ja keinotekoiset aallot. Tilaan mahtui 800 henkilöä. Pääsylipun hinta oli 50 äyriä, ja siihen sisältyi pukukoppi. Altaan vihki käyttöön ruotsalainen vuoden 1920 uimahypyn olympiavoittaja Arvid Wallman. Allas tyhjennettiin lopullisesti vuonna 1956 ja rakennus purettiin 1962 ennen tulevia 40-vuotisjuhlallisuuksia 1963.
Rondo, Hotell Heden ja Hedersplatsen.
Arkkitehti Axel Jonsonin suunnittelema "Rotundan" (alun perin "Dansrotundan", puhekielessä "Rota") avattiin 10. tammikuuta 1940 ja se oli yksi Euroopan suurimmista tanssisalongeista. Lattialla oli tilaa 1 200 henkilölle. Toiseen kerrokseen rakennettiin baari "Uggelklubben". Vuoden kestäneiden rakennustöiden kustannukset olivat 500 000 kruunua. Rakennusta uudistettiin miljoonalla kruunulla vuonna 1956 ja se nimettiin uudelleen Rondoksi. Arkkitehtina toimi Gunnar Aspe. 
Vuonna 1947 Liseberg AB aloitti hotellitoiminnan, kun Hotell Liseberg Heden siirtyi yhtiön alaisuuteen. Lisebergin yhtenä päämääränä oli jo perustamisestaan lähtien toimia virkistysalueena Göteborgin asukkaille ja antaa mahdollisuus nauttia kauniista luonnosta. Vuonna 1959 prinsessa Birgitta avasi alueella kukkaisnäyttelyn, jonka vihkiäisseremoniassa pudotettiin helikopterista 15 000 ruusua puistoon. "Hedersplatsen"-messinkivalokset kuuluisuuksien kädenjäljistä perustettiin 1977. Kasvavaan kokoelmaan valitaan uusia nimiä vuosittaisen arvonnan kautta.
Lisebergs Gäst AB perustettiin 1991 vastaamaan Lisebergin leirintäalueista ja vierassatamasta. Koko 1990-luku merkitsi Lisebergille voimakkaan talouskasvun aikaa ja puistoa laajennettiin 35 000 neliömetrillä.
Oceana.
Lisebergiin rakenteilla ollut Oceana-vesipuisto tuhoutui tulipalossa helmikuussa 2024. Palo, joka sai todennäköisesti alkunsa hitsaustöistä, vaati yhden ihmisen hengen.
Alue.
Lisebergin alueella on monta esiintymislavaa, tanssilava, ravintoloita, pelihalleja ja yli 40 huvipuistolaitetta. Puisto on suuri viheralue, jonka puutarhat on palkittu monesti. Kasvitieteellisen puutarhan Lisebergs Lustgårdin monet kasvilajit, vesiputoukset ja taideteokset ovat tehneet siitä kuuluisan. Puistossa on paljon penkkejä, portaita, kävelyteitä sekä liukuportaat harjun huipulle. Puistoa laajennetaan ja uudistetaan säännöllisesti. Osa uudistuksista on ollut seurausta aluetta kohdanneista tulipaloista (esimerkiksi vanha "Liseberghallen" ja "Wärdshuset" vuonna 1973).
Lisebergin suuri esiintymislava "Stora Scenen" rakennettiin jo perustamisvuonna 1923 ja se oli alun perin tarkoitettu Göteborgin sinfoniaorkesterin ja muiden orkestereiden esiintymislavaksi. Konserttien yhteydessä esiintyi usein myös korkealuokkaisia akrobaatteja ja sirkustaiteilijoita. Stora scenen nimettiin uudelleen "Stora friluftsscenen" -ulkoilmalavaksi. Pieni ulkoilmalava "Lilla friluftsscenen" rakennettiin 1932 lasten alueelle ja ohjelmistossa on lähinnä lasten teatteria.
Tanssilava "Polketten" rakennettiin vuonna 1925 toiseen paikkaan "Lillköping"-nimisenä. Lavalla järjestetään erilaisia tanssitapahtumia ja -kursseja. Evert Tauben mukaan nimetty "Taubescene" sijaitsee kohteessa Evert Taubes Värld, joka vihittiin käyttöön 2008.
Lisebergin läheisyydessä sijaitsevat myös urheilu- ja vapaa-ajanhalli "Lisebergshallen" sekä teatteri "Lisebergsteatern".
Artistit.
Monet kuuluisat ruotsalaiset artistit ovat esiintyneet Lisebergissä vuosien aikana, muiden muassa Zarah Leander, Evert Taube, ABBA, Birgit Nilsson, Pernilla Wahlgren ja Carola Häggkvist. Olof Palme piti suurella ulkoilmalavalla puheen viimeisen vaalikiertueensa aikana vuonna 1985. Ulkomaisia tähtiesiintyjiä ovat olleet muiden muassa Bob Marley, Led Zeppelin, The Rolling Stones, Cliff Richard, Nightwish, Delta Rhythm Boys, The Jimi Hendrix Experience, Cat Stevens The Beach Boys, The Kinks, The Who, Bill Haley &amp; His Comets, Procol Harum ja Toto.
Suuren ulkoilmalavan yhteislaulutilaisuus "Lotta på Liseberg" saavutti heti aloitusvuodestaan 2004 lähtien suuren suosion.
Huvipuistolaitteet.
Lisebergin tunnetuimpia ja suosituimpia laitteita ovat Lisebergbanan (1,32 milj. kävijää vuonna 2010), Kållerado (1,11 milj.), Flumeride (1,10 milj.), Kanonen (651 000) ja puinen vuoristorata Balder (1,10 milj.), joka on voittanut vuonna 2003 ja 2005 Paras puinen vuoristorata maailmassa -tittelin suuressa kansainvälisessä kyselyssä.. Lisebergin vanhin kohde on Kristallsalongen, joka avattiin vuonna 1962. Göteborgin korkeimpiin rakennuksiin kuuluva 116 m korkea Lisebergstornet muutettiin vuonna 2011 näköalatornista Atmosfear-vapaan pudotuksen torniksi. "Forbes"-lehti valitsi Lisebergin yhdeksi Top 10 -huvipuistoksi maailmassa vuonna 2005.